"Aljas terrorista merénylet" a krikettválogatott busza ellen
Hat pakisztáni rendőr és két civil halt meg abban a fegyveres támadásban, amelyet Lahor város közelében hajtottak végre ismeretlenek kedden a Srí Lanka-i krikettválogatott autóbusza ellen - közölték a helyi hatóságok.
A rendőröket éppen a Srí Lanka-i csapat védelmére rendelték ki. A játékosok közül az első jelentések szerint nyolcan megsebesültek, közülük kettőt kórházba szállítottak. Mint Lahor rendőrfőnöke elmondta, 12 álarcos ütött rajta a buszon. A támadók riksákon érkeztek, Kalasnyikov géppisztolyokkal, kézigránátokkal felfegyverkezve. Egy másik rendőrtiszt arról számolt be, hogy a buszt több oldalról támadták meg egy körforgalomnál. 
Egy, a CNN amerikai hírtelevíziónak nyilatkozó pakisztáni illetékes szerint a támadás emlékeztetett a tavaly novemberi mumbai terrorakciókra. Pandzsáb állam kormányzója is úgy vélekedett a sajtónak nyilatkozva, hogy "előre eltervezett terrortámadás volt", amelyet kiképzett fegyveresek hajtottak végre. Ezt látszik alátámasztani az is, hogy nem sokkal a tűzharc után a lahori biztonsági erők két gépkocsiba rejtett pokolgépet találtak és szereltek szét.
Mahinda Radzsapaksze Srí Lanka-i elnök "aljas terrorista merényletnek" nevezte a szigetország krikettcsapata elleni támadást.
terror Pakisztán Srí Lanka